玲玲友情報|玲玲師傅眼甘甘望實十郎 鄧梓峰︰我覺得係天注定
無綫節目《玲玲友情報》今晚(3日)一集嘉賓為人稱「十郎」的鄧梓峰,他周身刀張張利,上天能開飛機、落地擔任過華籍英兵。十郎跟麥玲玲師傅更是絕配螢幕情侶,兩人早前合作演出葉念琛導演的無綫劇集《美麗戰場》,飾演一對小夫妻。玲玲師傅一開始便反問十郎,為何葉念琛會選二人演夫妻時,十郎想也不想說︰「我覺得係天注定,咁樣諗唔使challenge,我都好信佢選角。」答案逗得玲玲師傅的少女的心湧現。玲玲師傅談到二人相識,是緣於曾華倩主持的節目︰「鄧梓峰係嘉賓,事後華倩話我『暗戀』佢,成日眼甘甘望住佢。其實係因為十郎講嘢慢,我要望實知佢幾時停,跟住接力講。」
十郎從事主持經驗豐富,由多年前的《城市追擊》,到目前播映的《關注關注組》,他都有份參與。他主動提到與已故鬼才黃霑叔的合作,確實獲益良多︰「嗰時我問霑叔寫歌詞點解可以寫到咁精警,佢話如果用10個字寫到嘅意思,就唔好用11個字去寫,多一個字都係多餘。」自言受用至今。十郎接受訪問時提到霑叔兩宗往事,印象都非常深刻︰「有次同佢做籌款騷,有一項表演係要一班藝員,靠激發潛意識行一條火碳路。霑叔猛話無可能,要親自試。佢個份好學同好奇心,好值得學習。」另一件是霑叔在錄影《城追》時讀錯字,將「星光熠熠(音揖)」讀成「接接」,原本可以選擇刪走片段,但他堅持播出時親身同觀眾道歉更正,非常瀟洒。十郎回想故人時表示︰「同霑叔閒談涉獵嘅內容豐富,佢係個非常有趣味嘅人,從哲學、宗教甚至愛情觀都可以傾。」十郎藉此砥礪一班J2ers,要豐富自己學識及人生,保持好奇心,對從事演員或主持工作,都有得著。
此外,行仔跟十郎合作主持節目《關注關注組》,他接受訪問時讚對方主持功力深厚,並直言︰「有十郎喺隔籬,就唔驚講錯嘢,因為佢會兜到、轉數又快,氣定神閒講所有嘢,感覺好安心。」行仔直言視十郎為半個師傅,欣賞對方作為前輩,會跟大家一齊試不同事物及一齊癲,他補充說︰「好似做《關注關注組》組會有好多主持講嘢,十郎都可以好快整合到各人講嘅嘢,同埋將混亂嘅情況帶返正軌,要好冷靜同心水清至做到。」